作者：蒋捷
词牌/韵律：沁园春

paragraphs: 昔裴晋公，生甲辰岁，秉唐相钧。
向东都治第，才娱老眼，北门建节，又绊闲身。
燠馆花浓，凉台月淡，不记弓刀千骑尘。
谁堪羡，羡南塘居士，做散仙人。
南塘水向晴云。
三百树凤洲杨柳春。
有绿衣奏曲，金斜小雁，彩衣劝酒，玉跪双麟。
前后同年，逸劳异趣，中立翻成雌甲辰。
斯言也，是梅花说与，竹里山民。